**Informatīvais ziņojums**

**“Par Latvijas dalību Nacionālo Antidopinga organizāciju institūtā iNADO”**

Informatīvais ziņojums izstrādāts, lai atbilstoši Ministru kabineta 2012.gada 31.jūlija noteikumu Nr.523 “Noteikumi par budžeta pieprasījumu izstrādāšanas un iesniegšanas pamatprincipiem” 34.3.apakšpunktam Veselības ministrija var uzņemties jaunas valsts budžeta ilgtermiņa saistības maksājumiem starptautiskajā institūcijā – Nacionālo Antidopinga organizāciju institūtam un ņemot vērā nepieciešamību Veselības ministrijai nodrošināt dalības maksu jaunai starptautiskajai organizācijai – Nacionālo Antidopinga organizāciju institūtam.

Nacionālo Antidopinga organizāciju institūta (turpmāk – iNADO) izveides vēsture ir sekojoša: 2011.gada 13.novembrī Austrālijas (*Australian Sports Anti-Doping Authority*), Norvēģijas (*Anti-Doping Norway*), Lielbritānijas (*United Kingdom Anti-Doping*), Amerikas Savienoto Valstu (*United States Anti-Doping Agency*) un Kanādas (*Canadian Centre for Ethics in Sport*) nacionālās antidopinga organizācijas vienojās par iNADO dibināšanu. Uz minēto valstu vienošanās pamata 2012.gada 9.februārī Liebritānijā atbilstoši Lielbritānijas normatīvo aktu kārtībai tika apstiprināti iNADO statūti un dibināts iNADO. Atbilstoši Lielbritānijas normatīvo aktu kārtībai iNADO tika piešķirts bezpeļņas organizācijas juridiskais statuss.

Organizācijas misija ir veicināt labākās antidopinga prakses principu ieviešanu un ievērošanu iNADO biedru starpā, kā arī pārstāvēt nacionālo antidopinga organizāciju viedokli starptautiskās organizācijās, tai skaitā aizsargāt godīgo sportistu intereses starptautiskajā mērogā.

Pēdējos gados nacionālās antidopinga organizācijas ir bijušas spiestas saskarties ar daudziem nopietniem izaicinājumiem, tai skaitā:

* 2015.gada Pasaules Antidopinga kodeksa ieviešana un piemērošana;
* dopinga kontroļu veikšana saskaņā ar Tehnisko dokumentu sporta specifisko analīžu noteikšanai (TDSSA);
* izlūkošanas un izmeklēšanas prakses attīstīšana, tai skaitā informācijas apmaiņu ar citām valsts iestādēm, nacionālajām antidopinga organizācijām un starptautiskajām federācijām;
* automātiska citu nacionālo antidopinga organizāciju izsniegtu Terapeitiskās lietošanas atļauju atzīšana;
* antidopinga kvalitātes uzlabošana, vienlaikus nodrošinot adekvātu finansējumu un resursu pārvaldību.

Lai nacionālās antidopinga organizācijas spētu realizēt efektīvu funkciju izpildi, iNADO sniedz atbalstu jauno antidopinga prasību izpildei un citām ar antidopinga sistēmu saistītajām jomām. Ar iNADO izveidi ir nodrošināta nacionālo antidopinga organizāciju starptautiskā komunikācija un sadarbība, antidopinga sistēmas paraugprakses apmaiņa un iespēja apgūt principus efektīvas starptautiskās un nacionāla līmeņa antidopinga sistēmas izveidei un efektīvai funkcionēšanai. Sadarbība ar iNADO padara minētās antidopinga sistēmas funkciju realizēšanu daudz efektīvāku.

Šobrīd nacionālajām antidopinga organizācijām, kurām piešķirts biedru statuss, iNADO tiek nodrošinātas šādas priekšrocības:

* pieeja slēgtiem antidopinga resursiem iNADO mājas lapas (www.inado.org) biedru sadaļā;
* pieeja dažādu dokumentu veidnēm, juridiskajām piezīmēm, izlūkošanas un izmeklēšanas resursiem;
* pieeja forumiem, kuros tiek risināti iNADO biedru tehniskie antidopinga jautājumi;
* pieeja aktuālākajai antidopinga informācijai no starptautisko antidopinga organizāciju un mediju resursiem antidopinga jomā.

Veselības ministrijas padotības iestādes Valsts sporta medicīnas centra Antidopinga nodaļa - kā nacionālā antidopinga organizācija saņēma uzaicinājumu iestāties iNADO. Uzaicinājums tika nodots izskatīšanai Veselības ministrijas Antidopinga komitejai, kas atbalstīja nepieciešamību Latvijas līdzdalībai iNADO.

Valsts sporta medicīnas centrs īsteno antidopinga pasākumus atbilstoši Ministru kabineta 2011.gada 19.oktobra noteikumiem Nr.820 „Dopinga kontroles kārtība” un līdz ar iestāšanos iNADO uzņem saistības veikt biedru naudas maksājumus šajā organizācijā katru gadu, tāpēc ir jāatrod finanšu līdzekļi maksājumu veikšanai. Valsts sporta medicīnas centra budžetā finanšu līdzekļi šādam mērķim nav plānoti.

Lai Veselības ministrija varētu veiktu iNADO biedru naudas maksājumus, kas provizoriski plānoti 2 047 *euro* gadā, nepieciešams tos iekļaut valsts budžeta ilgtermiņa saistībās sadaļā 0400000000 “Maksājumi starptautiskajās institūcijās un programmās” budžeta apakšprogrammā 37.04.00 “Maksājumi starptau­tiskajās organizācijās”, no kuras tiek veikta dalības maksa arī pārējās starptautiskajās organizācijās, kur Veselības ministrija pārstāv Latvijas intereses.

Līdz ar to Veselības ministrijas budžeta ieņēmumus no valsts budžeta dotācijas no vispārējiem ieņēmumiem un izdevumus starptautiskajai sadarbībai (*7700 kods*) 2018.-2020.gadā nepieciešams palielināt par 2 047 *euro*, lai nodrošinātu biedru naudas samaksu Nacionālo Antidopinga organizāciju institūtam iNADO. Jāņem vērā, ka budžetā apstiprinātais finansējums starptautiskajiem maksājumiem ir precīzi sadalīts dalības maksai 10 starptautiskajām institūcijām, kurās Veselības ministrija pārstāv Latviju, līdz ar to rezerve jaunam maksājumam esošo līdzekļu ietvaros nav atrodama. Vēl vairāk – tā kā Starptautiskā Sarkanā Krusta organizācija un Pasaules Antidopinga aģentūra kārtējo reizi ir palielinājušas savu budžetu apjomus un pārskatījušas iemaksu proporcijas starp dalībvalstīm, kā rezultātā Latvijas dalības maksas apjoms ir pieaudzis – tad 2018.-2020.gada budžeta bāzes projektā Veselības ministrijai maksājumiem starptautiskajās organizācijās jau ir piešķirts papildu finansējums 16 422 *euro* apmērā.

Tabulā norādīts Veselības ministrijas kopējais izdevumu apjoms budžeta apakšprogrammā 37.04.00 “Maksājumi starptautiskajās institūcijās” 2017.gada budžetā, 2018.-2020.gada budžeta bāzes projektā, papildus nepieciešamais finansējums biedru naudas samaksai iNADO un kopējais izdevumu apjoms ik gadu 2018.-2020.gada periodā:

*euro*

|  |  |  |  |  |  |
| --- | --- | --- | --- | --- | --- |
| Izdevumu pozīcijas nosaukums un kods | Apstiprināts 2017.gada budžetā | Akceptēts papildus 2018.-2020. gada bāzes projektā(ik gadu) | Kopā ar papildu piešķirto 2018.-2020. gada bāzes projektā(ik gadu) | Nepieciešams papildus biedru naudas samaksai iNADO(ik gadu) | Kopā ar papildu nepieciešamo 2018.-2020. gada bāzes projektā(ik gadu) |
| Apakšprogramma 37.04.00 “Maksājumi starptautiskajās institūcijās” |
| Izdevumi starptautiskajai sadarbībai (*7700 kods*) | 350 493  | 16 422 | 366 915 | **2 047** | **368 962** |

 Ministru kabinets 2017.gada 28.augusta sēdē (protokols Nr.41, paragrāfs Nr.1, 5.punks) izskatīja Finanšu ministrijas izstrādāto informatīvo ziņojumu “Par valsts budžeta izdevumu pārskatīšanas 2018., 2019. un 2020.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta ietvaru 2018., 2019. un 2020.gadam” un likumprojekta “Par valsts budžetu 2018.gadam” izstrādes procesā” (turpmāk – FM informatīvais ziņojums) un ir pieņēmis zināšanai, ka pasākumu pārskatīšanas rezultātā identificētos iekšējos resursus plānots turpināt izmantot tā piešķiršanas laikā noteiktajiem mērķiem (pasākumiem) vai jau izmanto citiem mērķiem (pasākumiem), vai vidējā termiņā tie tiks novirzīti citiem mērķiem (pasākumiem), un atbalstīt ministriju iesniegtos priekšlikumus par pasākumu pārskatīšanas rezultātā identificētajiem iekšējiem resursiem, kā arī citus ministriju papildu priekšlikumus atbilstoši informatīvā ziņojuma 15.pielikumam. FM informatīvā ziņojumā ir sniegta informācija par Veselības ministrijas budžeta programmu 97.00.00 “Nozares vadība un politikas plānošana” un, ka 2014.‑2016.gada ietvarā tika piešķirts finansējums jaunai politikas iniciatīvai “Veselības ministrijas dalība OECD” 2014.gadam un turpmāk ik gadu 22 901 *euro* apmērā. Plānojot izdevumus Veselības ministrija dalībai OECD, vidēji 2016.gadā tika plānoti 9 komandējumi vienam pārstāvim, tomēr faktiski 2016.gadā Veselības ministrijas divi eksperti piedalījās tikai divās sanāksmēs (4 komandējumi).

Līdz ar to, ņemot vērā Veselības ministrijas faktisko 2016.gada izdevumu izpildi komandējumiem saistībā ar dalību OECD, kas ir par 7 906 *euro* mazāka nekā tika plānots, finansējums 7 906 *euro* apmērā, sākot ar 2018.gadu, ir novirzāms aktuālāko pasākumu īstenošanai. Atbilstoši FM informatīvā ziņojuma 15.pielikumam Ministru kabinets ir atbalstījis ministriju iesniegtos priekšlikumus par pasākumu pārskatīšanas rezultātā identificētajiem iekšējiem resursiem. Viens no šiem priekšlikumiem ir, ka sākot ar 2018.gadu turpmāk ik gadu Veselības ministrija novirza daļu no ekonomijas (2 047 *euro* apmērā), kas radusies saistībā ar OECD komandējumu izdevumiem, no budžeta programmas 97.00.00 “Nozares vadība un politikas plānošana” novirzīt uz budžeta apakšprogrammu 37.04.00 “Maksājumi starptautiskajās institūcijās” iNADO biedru naudas maksājumiem. Līdz ar to Veselības ministrija biedra naudas maksājumu Nacionālo Antidopinga organizāciju institūtā iNADO nodrošinās piešķirto valsts budžeta līdzekļu ietvaros.

Pamatojoties uz iepriekš minēto, Finanšu ministrijai nepieciešams precizēt Veselības ministrijas maksimāli pieļaujamo valsts pamatbudžeta izdevumu apjomu 2018.-2020.gadam ik gadu, apakšprogrammā 97.00.00 “Nozares vadība un politikas plānošana” samazinot izdevumus precēm un pakalpojumiem 2 047 *euro* apmērā un apakšprogrammā 37.04.00 “Maksājumi starptautiskajās institūcijās” palielinot izdevumus starptautiskajai sadarbībai 2 047 *euro* apmērā, lai nodrošinātu biedru naudas maksājumu Nacionālo Antidopinga organizāciju institūtā iNADO.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretāra p.i. Daina Mūrmane - Umbraško